छत्‍तीसगढ़ कांग्रेस अध्यक्ष भूपेश बघेल को कुख्यात नक्सली गणपति के नाम से फोन करने वाला शख्स पुलिस की गिरफ्त में आ गया है. आंध्र प्रदेश पुलिस की सहायता से छत्तीसगढ़ पुलिस ने इस शख्स को आंध्र प्रदेश के विजयवाड़ा में गिरफ्तार किया.

आरोपी शख्स का नाम सी. वीरू राजू है. दिलचस्‍प बात ये है कि आरोपी शख्‍स कांग्रेस का ही कार्यकर्ता है. आरोपी ने कांग्रेस अध्‍यक्ष को फोन कर नक्सली प्रभाव वाली 37 विधान सभा सीटों में कांग्रेस को समर्थन देने की बात कही थी. आरोपी ने बताया कि कर्नाटक चुनाव प्रचार के दौरान उसे छत्तीसगढ़ कांग्रेस अध्यक्ष का मोबाइल नंबर मिला था.

हमलावर हुई बीजेपी

वहीं इस शख्स की गिरफ्तार होने की खबर मिलते ही बीजेपी अध्यक्ष धरमलाल कौशिक ने कांग्रेस पर तीखा हमला बोला है. उन्होंने कहा कि कांग्रेस पार्टी के झूठ की पोल एक बार फिर खुल गई है. भूपेश बघेल को अब उस बयान के लिए माफी मांगनी चाहिए जिसमें उन्होंने कहा था कि पिछला चुनाव भाजपा ने नक्सलियों की मदद से जीता था. यह एक गैर-जिम्मेदाराना बयान था. उन्‍होंने आगे कहा कि बीजेपी जनता के आशीर्वाद से सरकार बनाती आई है और हम कांग्रेसियों की तरह नक्सलियों से समर्थन नहीं मांगते हैं.

पहले भी करता रहा है ये हरकत

मामले की जांच कर रही रायपुर पुलिस ने उसके दो साल का कॉल डिटेल निकाला है. इस कॉल डिटेल के आधार पर पता चला है कि आरोपी पहले आंध्र प्रदेश और तेलंगाना के करीब 15 लोगों को ऐसे फोन कर चुका है. शुरुआती पूछताछ में यह भी पता चला है कि आरोपी ने अलग- अलग नामों से इसी तरह की धमकी शिक्षक, बैंक कर्मचारी और सरकारी अधिकारी तक को दी है.

पीडि़त लोगों ने बताया, आरोपी खुद को माओवादी नेता बताकर रुपये और गाड़ी मांगता था. मना करने की स्थिति में गोली मारने, अपहरण, हत्या की धमकी देता था. पुलिस को अंदेशा है कि यह शख्स मानसिक रूप से बीमार है. आरोपी को रायपुर लाया जा रहा है. इसके लिए पुलिस ने सोमवार को क़ानूनी प्रक्रिया पूरी की.